În timp ce procurorii DNA cercetează tot mai în amănunt afacerile Tel Drum, iar presa dezvăluie tot mai multe legături între cei care o conduc și președintele PSD, Liviu Dragnea, firma câștigă un nou contract pe bani publici. Suma? Peste 20 milioane de euro. Sursa? Consiliul Județean Teleorman. Cum? Din postura de unic ofertant.

Directorul general al Tel Drum, Petre Pitiș. Sursă foto: INQUAM PHOTOS / Octav Ganea

Pe 3 octombrie, Consiliul Județean Teleorman, condus de PSD și, implicit, populat cu oameni de încredere ai lui Liviu Dragnea, a atribuit un contract de peste 20 de milioane de euro deja celebrei firme Tel Drum SA.

Din anunțul publicat pe SEAP (nr. 176470) reiese că este vorba de un acord-cadru pe patru ani pentru „întreținerea curentă pe timp de iarnă a drumurilor județene din Județul Teleorman în perioada 2017-2021”.

Autoritatea locală, condusă de Ionel-Dănuț Cristescu, a organizat licitație publică, dar, surpriză, nu s-a înscris decât o firmă: Tel Drum SA. Adică, exact firma binecunoscută ca fiind abonată la contractele pe bani publici derulate în Teleorman, dar și în alte județe „roșii”, și exact firma despre care presa, dar și oameni politici spun că ar fi controlată de președintele PSD, Liviu Dragnea. Valoarea totală a contractului: 95.738.999,21 lei. Adică, aproximativ 20,8 milioane de euro!

Tot din anunțul de atribuire reiese că Tel Drum ar fi asociată, în realizarea acordului-cadru, cu SC Fincodrum SA.

Revenind la calitatea de unic ofertant al Tel Drum SA, să vedem câteva din condițiile impuse participanților prin caietul de sarcini.

Cerința 1: „Ofertantul a prestat servicii duse la bun sfârșit similare cu cele supuse procedurii de atribuire (servicii de deszăpezire pe infrastructura de transport rutier), în valoare cumulată de minimum 20.200.000 lei fără TVA, la nivelul unuia sau mai multe contracte”.

Cerința 2: „Ofertantul trebuie să facă dovada că dispune (în proprietate/drept de folosință) de minim următoarele utilaje, echipamente, autovehicule, necesare efectuării serviciilor:

- Utilaj multifuncțional cu tracțiune integrală - 34 bucăți

- Tractor de mare capacitate, cu tracțiune integrală - 5 bucăți

- ATB echipat cu lama și RSP – 28 bucăți

- Autofreză cu tracțiune integrală, cap.min. 5000 mc/oră - 2 bucăți

- Buldoexcavator cu tracțiune integrală cu cupă de min. 0,8 mc și/sau plug - 5 bucăți

- Încărcător frontal pe pneuri cu cupă de min. 2 mc - 5 bucăți

- Autoremorcher cu masa maximă admisă de min. 26 tone – 1 bucată

- Autoutilitară cu cabină dublă (5-7 locuri) - 5 bucăți

- Autogreder având putere motor min. 160 CP - 5 bucăți

- Automacara min. 40 tone - 1 bucată”.

Presupunând că dotarea de mai sus este la îndemâna mai multor firme, trebuie amintit însă, apropo de condiția contractelor de minimum 20 de milioane, că nu prea multe companii au mai reușit să se apropie de contracte așa de consistente în Teleorman sau în alte județe.

Tel Drum, însă, are un lung portofoliu de contracte cu statul, majoritatea adjudecate tot din postura de unic ofertant. Câteva dintre ele:

- Compania Națională de Autostrăzi și Drumuri Naționale din România SA (anunț de atribuire: 172414/28.09.2016), 34.998.136,35 lei fără TVA, pentru „întreținere curentă pe timp de iarnă 2016-2020 - Lot 3 SDN Alexandria”

- Compania Națională de Autostrăzi și Drumuri Naționale din România SA (anunț de atribuire: 168866/07.05.2016), 16.358.067,59 lei fără TVA, pentru „întreținere curentă pe timp de vară 2015-2017 - SDN Alexandria”

- Primăria Municipiului Alexandria, județul Teleorman, 17.510.000 lei fără TVA, pentru „reabilitare și modernizare DJ679 B, Scrioaștea (DN 65A) – Stejaru – lim. Jud. Olt km.0+000-13+500 (13,500 km)”.

Detalii despre alte contracte adjudecate de Tel Drum găsiți în articolul Tel Drum: contracte de 64 milioane de euro în doar trei ani.

Pe 18 august, DNA a anunțat începerea urmăririi penale față de reprezentanții societății Tel Drum SA și față de societatea comercială în sine, acuzațiile fiind de fraudă cu fonduri europene.

Despre Tel Drum s-a vorbit și în contextul dosarului „Belina”. Doar că, de data aceasta, nu apare numele firmei, chiar dacă Insula Belina și Brațul Pavel au fost concesionate Tel Drum.

Legea privind achizițiile publice (nr. 98/2016) spune că o firmă poate fi exclusă de la licitație pentru diferite infracțiuni de corupție doar dacă este pronunțată o hotărâre definitivă a unei instanțe.